Predkladacia správa 

Predkladaný materiál obsahuje Návrh na uzavretie Zmluvy medzi Slovenskou republikou a Veľkou líbyjskou arabskou ľudovou socialistickou džamáhírijou o zamedzení dvojitého zdanenia a predchádzaní daňovému úniku v odbore daní z príjmov (ďalej len “zmluva”). Materiál sa predkladá v súlade so Zásadami vlády Slovenskej republiky pre oblasť medzinárodných zmlúv schválenými uznesením vlády č. 615 z 26. 08. 1997. 
Počas rokovania 29. – 30. mája 2008 v Bratislave vedúci delegácií Slovenskej republiky a Veľkej líbyjskej arabskej ľudovej socialistickej džamáhírije parafovali dohodnutý text zmluvy. 

Zmluva nevyžaduje zmeny v právnom poriadku Slovenskej republiky a nedotýka sa záväzkov vyplývajúcich z iných medzinárodných zmlúv, ktorými je Slovenská republika viazaná.

Zmluva bude mať na právny poriadok Slovenskej republiky vplyv v takom rozsahu, že ustanovenia zákona č. 595/2003 Z. z. o dani z príjmov v znení neskorších predpisov a zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov sa nepoužijú, ak táto zmluva ustanovuje inak. Uvedené vyplýva z § 1 zákona č. 595/2003 Z. z. o dani z príjmov v znení neskorších predpisov a § 99 zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. Predovšetkým ide o uplatňovanie ustanovení článkov 11 (Úroky) a 12 (Licenčné poplatky) zmluvy, keď sa v krajine zdroja použije nižšia sadzba dane oproti sadzbe ustanovenej vnútroštátnym právnym predpisom. 

Ustanovenia vzťahujúce sa na definíciu stálej prevádzkarne článku 5 ods. 3 zmluvy však nebudú mať vplyv na ustanovenia § 16 ods. 2 zákona č. 595/2003 Z. z. o dani z príjmov v znení neskorších predpisov napriek svojej asymetrii. Asymetria ustanovení sa prejaví tým, že stála prevádzkareň rezidenta Veľkej líbyjskej arabskej ľudovej socialistickej džamáhírije v Slovenskej republike bude podliehať kritériu doby výkonu činnosti šesť mesiacov, ale stála prevádzkareň rezidenta Slovenskej republiky vo Veľkej líbyjskej arabskej ľudovej socialistickej džamáhíriji bude podliehať kritériu doby výkonu činnosti tri mesiace. 
Z hľadiska vecnej podstaty predkladaného materiálu, zmluva o zamedzení dvojitého zdanenia je medzinárodnou hospodárskou zmluvou všeobecnej povahy (čl. 7 ods. 4 Ústavy SR), ktorá má vždy charakter prezidentskej zmluvy. Zmluva priamo zakladá práva a povinnosti fyzických alebo právnických osôb a podľa čl. 7 ods. 5 Ústavy SR má prednosť pred zákonmi. Zmluva po podpise podlieha ratifikácii a bude vyhlásená spôsobom ustanoveným zákonom - v Zbierke zákonov SR. 
Predkladaný materiál je v súlade s právnym poriadkom Slovenskej republiky pričom rozširuje jej bilaterálnu zmluvnú základňu. Pokiaľ ide o otázku zlučiteľnosti medzinárodných zmlúv o zamedzení dvojitého zdanenia s právom Európskych spoločenstiev a Európskej únie, spôsob zamedzenia dvojitého zdanenia je v úplne v kompetencii jednotlivých členských štátov Európskej únie podľa čl. 293 Zmluvy o založení Európskeho spoločenstva. Ustanovenia zmluvy upravujúce spôsob zdaňovania dividend na princípe rezidencie ich príjemcu zodpovedajú princípom smernice Rady 90/435/EHS z 23. júla 1990 o spoločnom systéme zdaňovania uplatňovanom v prípade materských spoločností a dcérskych spoločností v rozličných členských štátoch v znení smernice Rady 2003/123/ES z 22. decembra 2003.  
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie a Doložka prednosti medzinárodnej zmluvy pred zákonmi Slovenskej republiky tvoria súčasť predkladaného materiálu.

Zmluva sa predkladá na rokovanie vlády SR po pripomienkovom konaní. Po podpise bude zmluva predložená na vyslovenie súhlasu Národnej rady SR a následne na ratifikáciu prezidentom SR.